ROZHODNUTIE KOMISIE
z 26. októbra 2004,
ktoré vymedzuje ustanovenia uplatňovania smernice Rady 93/24/EHS vo veci štatistických prieskumov o dobytku a výrobe v odvetví hovädzieho dobytka
(oznámené pod číslom K(2004) 4091)
(Text s významom pre EHP)
(2004/761/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 93/24/EHS z 1. júna 1993 o štatistických prieskumoch, ktoré sa majú vykonávať v oblasti produkcie hovädzieho dobytka (1), a najmä na článok 1 ods. 2 a 3, článok 2 ods. 2, článok 3 ods. 2, článok 6, článok 8 ods. 1 a 2, článok 10 ods. 3 a článok 12 ods. 2,
keďže:
(1)
Rozhodnutie Komisie 94/433/ES z 30. mája 1994, ktorým sa vymedzuje ustanovenie uplatňovania smernice Rady 93/24/EHS vo veci štatistických prieskumov o dobytku a výrobe v odvetví hovädzieho dobytka (2), sa zmenilo a doplnilo niekoľkokrát.
(2)
Na vykonanie prieskumov uvedených v smernici 93/24/EHS je potrebné disponovať presnými definíciami. S týmto cieľom treba vymedziť poľnohospodárske prevádzky patriace do prieskumu. Navyše treba presne definovať rôzne kategórie na roztriedenie výsledkov prieskumu, ako aj veľkostné triedy dobytka a územné pododdelenia, na základe ktorých členské štáty kompilujú výsledky štatistických prieskumov vykonávaných v pravidelných intervaloch. Na to, aby sa zaviedli štatistiky porážok, treba disponovať jednotnou definíciou hmotnosti na kostre.
(3)
Podľa smernice 93/24/EHS môže byť členským štátom na základe ich požiadavky udelené oprávnenie vykonávať prieskumy v mesiacoch máj/jún alebo november/december vo vybraných oblastiach pod podmienkou, že do tohto prieskumu sa zahrnie minimálne 70 % hovädzieho dobytka. Členské štáty, ktorých hovädzí dobytok predstavuje iba malé percento celkového počtu dobytka Spoločenstva, môžu byť na základe ich požiadavky úplne oslobodené od vykonávania prieskumov v mesiacoch máj/jún alebo november/december alebo môžu vykonávať regionálne roztriedenie konečných výsledkoch prieskumu v mesiacoch máj/jún. Nakoniec môže byť členským štátom na základe ich požiadavky udelené oprávnenie vykonávať predpísané roztriedenie výsledkov podľa veľkostnej triedy dobytka pri výsledkoch prieskumu v mesiacoch máj/jún.
(4)
Členské štáty predložili žiadosti vzťahujúce sa na rôzne možnosti výnimiek.
(5)
Po vstupe Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska je potrebné vykonať isté technické úpravy a rozšíriť niektoré výnimky na tieto nové členské štáty.
(6)
Nariadenie Európskeho parlamentu a Rady (ES) č. 1059/2003 (3) zavádza spoločnú nomenklatúru štatistických územných jednotiek (NUTS) pre členské štáty; v dôsledku toho treba nahradiť predtým definované regionálne úrovne novou nomenklatúrou NUTS.
(7)
V dôsledku toho je potrebné zrušiť rozhodnutie 94/433/ES.
(8)
Toto rozhodnutie je v súlade s vyjadrením Stáleho výboru poľnohospodárskej štatistiky,
PRIJALA TOTO ROZHODNUTIE:
Článok 1
1. Poľnohospodárskou jednotkou v zmysle článku 2 ods. 2 smernice 93/24/EHS je technicko-ekonomická jednotka podriadená jednotnej správe a produkujúca poľnohospodárske výrobky.
2. Do prieskumu, ktorý je predmetom článku 1 ods. 1 smernice 93/24/EHS, sú zahrnuté:
a)
poľnohospodárske prevádzky, ktorých využívaná poľnohospodárska plocha je rovná alebo väčšia ako jeden hektár;
b)
prevádzky, ktorých využívaná poľnohospodárska plocha je menšia ako jeden hektár, ak produkujú v istej miere pre predaj alebo ak ich produkčná jednotka presahuje isté fyzické prahy.
3. Členské štáty, ktoré s cieľom prieskumov chcú používať iný prah, sa zaväzujú stanoviť tento prah tak, aby boli vylúčené iba najmenšie prevádzky, ktorých prínos k štandardnej hrubej marži - v zmysle rozhodnutia Komisie 85/377/EHS (4) - daného členského štátu je celkovo najviac 1 %.
Článok 2
Definície kategórií hovädzieho dobytka, ktoré sú predmetom článku 3 ods. 1, článku 10 ods. 2 a článku 12 ods. 2 smernice 93/24/EHS, sú uvedené v prílohe I tohto rozhodnutia.
Článok 3
Pre územné pododdelenia uvedené v článku 6 ods. 1 smernice 93/24/EHS členské štáty dodržiavajú úroveň spoločnej nomenklatúry štatistických územných jednotiek (NUTS) definovaných v prílohe II tohto rozhodnutia. Regióny, ktorých stav hovädzieho dobytka predstavuje menej ako 1 % celkového stavu hovädzieho dobytka krajiny, sú oslobodené od vystavenia regionálnych výsledkov.
Článok 4
Veľkostné triedy dobytka, ktoré sú predmetom článku 8 ods. 1 smernice 93/24/EHS, sú uvedené v prílohe III tohto rozhodnutia.
Článok 5
Hmotnosť na kostre, uvedená v článku 10 ods. 1 smernice 93/24/EHS, je studená hmotnosť kostry jatočného zvieraťa po stiahnutí kože, pustení krvi, vybraní vnútorností a odstránení vonkajších genitálií, koncov nôh na úrovni zápästia a priehlavku, hlavy, chvosta, obličiek a tuku obličiek, ako aj vemena.
Článok 6
1. Zoznam členských štátov, ktoré sú oprávnené vykonávať prieskumy v mesiaci máj/jún alebo november/december vo vybraných oblastiach pod podmienkou, že do tohto prieskumu bude zahrnutých minimálne 70 % hovädzieho dobytka, je uvedený v prílohe IV, bode a) tohto rozhodnutia.
2. Zoznam členských štátov, ktoré sú oprávnené vykonávať iba prieskum v mesiaci november/december, je uvedený v prílohe IV, bode b) tohto rozhodnutia.
3. Zoznam členských štátov, ktoré sú oprávnené vykonávať regionálne roztriedenie konečných výsledkov prieskumu v mesiacoch máj/jún, je uvedený v prílohe IV, bode c) tohto rozhodnutia.
4. Zoznam členských štátov, ktoré sú oprávnené vykonávať predpísané roztriedenie výsledkov podľa veľkostnej triedy dobytka pri výsledkoch prieskumu v mesiacoch máj/jún, je uvedený v prílohe IV, bode d) tohto rozhodnutia.
Článok 7
Rozhodnutie 94/433/ES je zrušené.
Odkazy na zrušené rozhodnutie sa chápu ako odkazy na toto rozhodnutie.
Článok 8
Toto rozhodnutie je adresované členským štátom.
V Bruseli 26. októbra 2004